b'\n_START_ARTICLE_\nTomislav Rogi\xc4\x87\n_START_SECTION_\n\xc5\xbdivotopis\n_START_PARAGRAPH_\nTomislav Rogi\xc4\x87 ro\xc4\x91en je 8. studenoga 1965. godine u Senju, u obitelji Ivana i Marice Rogi\xc4\x87. U rodnom mjestu je zavr\xc5\xa1io osnovnu \xc5\xa1kolu, a maturirao je u klasi\xc4\x8dnoj gimnaziji u Sjemeni\xc5\xa1tu Zmajevi\xc4\x87 u Zadru. Teologiju je studirao u Rijeci, a zavr\xc5\xa1nu godinu teolgije je poha\xc4\x91ao je u Zagrebu. Diplomirao je 1991. na temu "Kralj \xc5\xa0aul pomazanik i odba\xc4\x8denik Bo\xc5\xbeji". Zare\xc4\x91en je za sve\xc4\x87enika 22. lipnja 1991. u Rijeci._NEWLINE_U po\xc4\x8detku je djelovao kao \xc5\xbeupni vikar u \xc5\xbeupi sv. Terezije od Djeteta Isusa na Ve\xc5\xbeici u Rijeci. Nakon toga odlazi na postdiplomski studij u Rim na Papinsko sveu\xc4\x8dili\xc5\xa1te Gregoriana na kojem je magistrirao iz podru\xc4\x8dja biblijske teologije na temu "Potpuna ljubav objavljuje se umiru\xc4\x87i podijeljena da bi sve zauvijek ujedinila" (Mt 27, 38 - 51)._NEWLINE_Nakon povratka iz Rima, predavao je na Biblijskoj katedri Teologije u Rijeci bio studentski kapelan za grad Rijeku te \xc5\xbeupnik rije\xc4\x8dke \xc5\xbdupe Uznesenja Bla\xc5\xbeene Djevice Marije. Od 2000. do 2004. obna\xc5\xa1ao je du\xc5\xbenost generalnog vikara Gospi\xc4\x87ko-senjske biskupije, a zatim i \xc5\xbeupnik te dekan \xc5\xbdupe svetoga Kri\xc5\xbea u Ogulinu od 2004. do 2012._NEWLINE_Od 2012. godine \xc5\xbeupnik je i dekan na Udbini i Podlapa\xc4\x8di te ravnatelj Nacionalnog sveti\xc5\xa1ta hrvatskih mu\xc4\x8denika na Udbini. Od iste godine je i \xc4\x8dlan zbora savjetnika i prezbiterskog vije\xc4\x87a Gospi\xc4\x87ko-senjske biskupije i kanonik Senjskog kaptola. Dana 3. lipnja 2016. Sveti otac papa Franjo imenovao ga je \xc5\xa1ibenskim biskupom po\xc5\xa1to je prihvatio odreknu\xc4\x87e od pastoralnog upravljanja dotada\xc5\xa1njeg biskupa msgr. Ante Ivasa._NEWLINE_Dana 25. srpnja 2016. zare\xc4\x91en je za 49. po redu \xc5\xa1ibenskog biskupa, kada je i uveden na katedru \xc5\xa1ibenskih ordinarija. Glavni zareditelj bio je kardinal Josip Bozani\xc4\x87, nadbiskup i metropolit zagreba\xc4\x8dki, a suzareditelji msgr. Marin Bari\xc5\xa1i\xc4\x87, nadbiskup splitsko-makarski i metropolit splitski te msgr. Ante Ivas, dotada\xc5\xa1nji \xc5\xa1ibenski biskup. Za svoje geslo je uzeo Sve i u svemu Krist (lat. Omnia et in omnibus Christus).'